04.07.2011 21:39  Neeme Raud, Milwaukee, Wisconsin   Ameeriklased võtavad oma riigi sünnipäeva tähistamist tõsiselt. Kesk-läänes Milwaukees olid juba eile toimunud suurt ilutulestikku vaatamas ja piknkiku pidamas kümned tuhanded inimesed, vahendas "Aktuaalne kaamera".    Paljud sünnipäevalised on aga Ameerika praeguse kursi pärast mures. Peamiseks probleemiks peetakse jätkuvalt nõrka majandust. Inimesed kardavad, et majanduskriis võib osutuda W-tähe kujuliseks ja uued  rasked ajad ootavad ees.    "Küsimus number üks on töökohad, kuidas neid tagasi saada. Kui saame tööd, ostab enam inimesi kinnisvara, olukord eluasemeturul paraneb ja inimestel on taas rohkem kindlust raha kulutada," ütles Milwaukees pidustustel viibinud Alex.    Vaid vähem kui veerand ameeriklastest leiab, et riigi majandusolud on paranenud. Kuid siiski näeb Ameerikas piisavalt sellele riigile omast optimismi - usku, et täna on küll raske, ehk hommegi, kuid ees on paremad ajad.    "Meil on tagasilööke, tõuse ja mõõnu, aga arvan, et jätkame liikumist positiivsel kursil," lausus Garry.    "Ameerikas saab kõik korda. Jälle," lisas Nancy.    Tänane USA iseseisvuspäev on riigi 235. sünnipäev.